Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2020/C 298/06)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O STANDARDNI SPREMEMBI, KI SPREMINJA ENOTNI DOKUMENT

„BERGLAND“

PGI-AT-A0211-AM01

Datum obvestila: 24. junij 2020

OPIS ODOBRENIH SPREMEMB IN RAZLOGI ZANJE

Ker se register vinogradov zdaj upravlja v okviru integriranega administrativnega in kontrolnega sistema, je treba prilagoditi največji donos na hektar.

ENOTNI DOKUMENT

1. Ime proizvoda

Bergland

2. Vrsta geografske označbe

ZGO – zaščitena geografska označba

3. Kategorije proizvodov vinske trte

1. Vino

11. Delno prevreti grozdni mošt

4. Opis vina

Vina z geografsko označbo „Bergland“ je treba v skladu z avstrijskim zakonom o vinu označiti s tradicionalnim izrazom „Landwein“. V grozdnem soku mora biti vsebnost sladkorja v moštu najmanj 14° Klosterneuburger Mostwaage (= 8,7 vol. %). Najmanjši delež dejanskega alkohola mora biti 8,5 vol. %, najnižja vsebnost kislin pa 4 g/l. Nadaljnje analitske lastnosti, vključno z lastnostmi delno prevretega grozdnega mošta, so navedene v specifikaciji proizvoda. Geografska označba „Bergland“ se uporablja predvsem za lahka, suha, sadna in kisla vina.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin v miliekvivalentih na liter Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

5. Enološki postopki

(a) Posebni enološki postopki

Ustrezne omejitve pri proizvodnji vin

Pri označbi porekla „Bergland“ so dopuščeni vsi enološki postopki, dovoljeni za vino z zaščiteno geografsko označbo in delno prevreti grozdni mošt v skladu z uredbama (EU) 2019/934 in (EU) 2019/935, razen obdelave s kalijevim sorbatom (točka 2.4 preglednice 2 dela A Priloge I) in dimetil dikarbonatom (točka 2.7 preglednice 2 dela A Priloge I). Razkisanje vina „Landwein“ je mogoče v skladu z uredbama (EU) 2019/934 in (EU) 2019/935. Zvezna ministrica za kmetijstvo, regije in turizem odloči o morebitnem dokisanju glede na vremenske razmere v času rasti. Pogoje za morebitno dokisanje v tem primeru določata uredbi (EU) 2019/934 in (EU) 2019/935.

Posebni enološki postopki (vključno z obogatitvijo) izhajajo iz izbrane tradicionalne metode proizvodnje in so opisani v specifikaciji proizvoda.

(b) Največji donosi

10 000 kilogramov grozdja na hektar

6. Razmejeno geografsko območje

Geografsko območje geografske označbe „Bergland“ obsega vinorodna območja avstrijskih zveznih dežel Zgornja Avstrija, Koroška, Salzburg, Tirolska in Predarlska.

7. Glavne sorte vinske trte

Grüner veltliner – weißgipfler

Zweigelt – blauer zweigelt

Zweigelt – rotburger

8. Opis povezave

Vina in delno prevreti grozdni mošt („Sturm“), ki se proizvajajo na območju Bergland, so večinoma kisla in sadna. Zanje so značilne arome, ki nastajajo zaradi razlik med dnevom in nočjo ter se lahko na splošno opišejo kot sveže in živahne. Zaradi različnih vrst tal in leg so rdeča vina precej raznovrstna. Vendar na splošno velja, da jih je mogoče opisati kot lahka in sadna.

9. Bistveni dodatni pogoji (pakiranje, označevanje, ostale zahteve)

Pravni okvir:

nacionalna zakonodaja.

Vrsta dodatnega pogoja:

odstopanje v zvezi s proizvodnjo na razmejenem geografskem območju.

Opis pogoja:

Pristojni nadzorni organi morajo v skladu z avstrijskim zakonom o vinu izvajati letni nadzor vin „Landwein“ v skladu s predpisi Evropske unije. Ta nadzor mora zajemati zgolj analitski ali organoleptični in analitski preskus ter preverjanje skladnosti s pogoji iz specifikacije proizvoda.

Povezava do specifikacije proizvoda

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) UL L 9, 11.1.2019, str. 2.